་ཀྱི་ཁས་ལེན་ཚུལ་ཚུར་མཐོང་རྟོག་གེ་དང་། ཕར་ཕྱིན་ཐེག་པ་སྔགས་ཀྱི་བར་དུ་
ཇི་ལྟ་བུ་ཡིན་པ་ཤེས་པ་ནི་བློ༵་གྲོ༵ས་ཟ༵བ་མོ༵འི་སྒ་ོ སྟེ་དྲི་བ་དྲུག་པ་དང་བདུན་པས་ཆོས་ཐམས་
ཅད་མཉམ་པ་ཉིད་དུ་རང་གི་ངོར་འཆར་ཚུལ་གྱི་རྟོགས་པ་བཞིན་གཞན་ལའང་ཟབ་མོའི་
ལྟ་བ་འདོམས་ཚུལ་གཉིས་མཚོན་པ་སྟེ། དེ་ལྟར་དྲི་བའི་ཚུལ་བདུན་པོ་དེ་དག་གིས་མདོ་
སྔགས་གྲུབ་མཐའི་ཟབ་ཅིང་རྒྱ་ཆེ་བའི་ཚུལ་ལ་གཅེས་པ་སྲོག་ལྟ་བུའི་རྣམ་བཞག་ཀུན་
གྱི་གནད་ཟིན་པས་ཆོས་མཐའ་དག་ལ་ངེས་པ་ཤུགས་ཀྱིས་སྐྱེ་བ་ཡིན་ནོ། །གཉིས་པ་
ལ༑ དེ་ལྟར་བསྒྲུབས་པས་རིགས་རྩལ་སོ་སོར་རྟོགས་པའི་ཤེས་རབ་ཏུ་འབར་བ།
དེའི་འབྲས་བུ་རང་བཞིན་རྣམ་དག་གི་འཇམ་དཔལ་རྣམ་གྲངས་མ་ཡིན་པའི་ངང་དུ་མཐར་
ཕྱིན་པ། དེ་ལས་ཀུན་ཏུ་རྨོངས་པའི་དྲི་མ་སྤངས་ནས་ཡང་དག་པའི་གནས་ལ་སྤོབས་
པ་ཐོབ་པ་དང་གསུམ་ལས། དང་པོ་ནི། སྒོ་དྲུག་སོགས། དེ་ལྟར་གཟུངས་ཀྱི་སྒོ༵་དྲུ༵ག་པོ་
དེ༵་ད༵ག་ཡིག་འབྲུ་རེ༵་རེ༵་བཞིན་ཡ༵ང་བདེ༵ན་པ་གཉི༵ས་ཀྱི་ཚུ༵ལ་གྱི༵ས་དམི༵གས་ན༵ས་སུ༵་ངེས་
ཤེས་བསྐྱེད་པ་སྟེ། དེ་ཡང་སྐྱེ་མེད་ལ་སོགས་པའི་ཆོས་འདི་དག་རྗོད་བྱེད་ཨ་ལ་སོགས་
པ་འདི་དག་གིས་གསལ་བོར་ཁོང་དུ་ཆུད་པ་ནི་བསླུ་མེད་བསྙོན་མེད་དུ་ཡོད་ཀྱང་། དོན་
དམ་པར་བརྟགས་ན་རྗོད་བྱེད་ཨ་ལྟ་བུ་དང་། བརྗོད་བྱ་སྐྱེ་མེད་ལྟ་བུ་གཉིས་རེ་རེ་ནས་
ཀྱང་གདོད་ནས་མ་སྐྱེས་པས། མཉམ་པ་ཉིད་ཀྱིས་མཉམ་པ་ཉིད་ལ་བརྗོད་དུ་མེད་དེ་
ནམ་མཁས་ནམ་མཁའ་ལ་རི་མོ་བྲིས་པ་བཞིན་ནོ། །དེ་བཞིན་དུ་ར་སོགས་ཡི་གེ་གཞན་
ལྔ་པོའི་བརྗོད་བྱ་རྗོད་བྱེད་དང་དེ་ལས་འཕྲོས་པའི་མིང་ཇི་སྙེད་པའི་ཡི་གེ་འདུས་པ་ལས་
བྱུང་བ་གང་ཡང་རུང་བ་ལ་དཔྱད་དེ་བརྗོད་བྱ་ཉིད་དང་། རྗོད་བྱེད་གཉིས་པོ་གང་ཡང་
མ་གྲུབ་བཞིན་དུ་འདི་ལྟར་བརྗོད་པ་ནི་ངོ་མཚར་ཆེ་ཞེས་ངེས་པ་བསྐྱེད་ཅིང་། དེ་ཡི་ཕྱིར་
ན་ཆོས་ཐམས་ཅད་མིང་གིས་བརྗོད་པ་ཙམ་དུ་ཟད་པ་ཡིན་པས། བསྐལ་པ་དུ་མར་བརྗོད་
ཀྱང་ཆོས་ཀྱི་དབྱིངས་ལ་ཟད་པའམ་འཕེལ་བ་མེད་པར་མཉམ་པ་ཉིད་དུ་གནས་པའི་ཚུལ་
ལ་བློ་གཞོལ་བ་ནི་དོན་དམ་པའི་ཚུལ་གྱིས་དམིགས་པའོ། །ཡང་ཐ་སྙད་ཀྱི་ཚུལ་གྱིས་
འཇུག་པ་ནི། དེ་ལྟར་མཉམ་པ་ཉིད་ལས་མ་གཡོས་བཞིན་དུ་ཨ་ལ་སོགས་པའི་ཡི་གེ་
སྐྱེ་གནས་ལྔ་པ་ཅན་འདི་དང་། གཞན་དག་གིས་ཀྱང་ཀུན་བྱང་གིས་བསྡུས་པའི་ཆོས་
ཀུན་གོ་ཞིང་ཤེས་པར་བྱེད་པ་རྟེན་འབྱུང་བསླུ་མེད་ཙམ་སྟེ། འདི་ནི་ཤིན་ཏུ་ངོ་མཚར་ཆེ་
ཞིང་འཕྲུལ་ཆེན་པོ་འགྲན་ཟླ་དང་བྲལ་བ་སྟེ། སྲིད་དང་ཞི་བའི་ཆོས་ཀུན་སྣང་བ་མིག་
ལྟ་བུ་སྲིད་པ་ཀུན་ལ་ཁྱབ་པར་འཇུག་ཅིང་རོལ་པ་ཀུན་ནས་སྟོན་པའོ་ཞེས་ཤེས་པ་ནི་ཐ་
སྙད་ཀྱི་ཚུལ་ལ་བརྟེན་ནས་དཔྱོད་པའོ། །དེ་ལྟར་བདེན་གཉིས་ལ་དཔྱོད་པའི་ཤེས་རབ་
ཀྱི་མིག་གྲུབ་པ་ན། སྔགས་ཀྱི་ཐབས་མཁས་ལ་བརྟེན་ནས་མྱུར་དུ་དོན་ཀུན་འབྱོར་བའི་
ཕྱིར་བདེན་གཉིས་ཟུང་འབྲེལ་སྒྱུ༵་མ༵་ལྟ་བུའི༵་ཏི༵ང་ངེ་འཛི༵ན་གྱིས་བསྒྲུ༵བས་པ་ནི་རང་ལྷར་
གསལ་བའི་ཐུགས་ཀའི་སྔགས་ལས་འོད་ཟེར་སྤྲོ་བསྡུས་སྒོ་ནས་གཟུངས་སྤོབས་བསྒྲུབས་
པར་བྱ༵ས་ན༵། དེའི་ཡོན་ཏན་ནི་མཐ༵འ་མེ༵ད་པའི་ཤེས་བྱ་རབ་འབྱམས་རྒྱ༵་མཚོ༵་ཆེ༵ན་པོ༵འི་
ཆུ༵་ལྟ་བུ་རྣམ་དཔྱོད་བློ་ཡི་རྩལ་ཆེན་ཧུ༵བ་གང་ཙམ་གྱི༵ས་ལྟོ༵་བ༵ར་འདྲེ༵ན་ནུ༵ས་པ༵འི་སྙི༵ང་གི༵་
ནོ༵ར་བུ༵་ངེས་དོན་འཇམ་དཔལ་དཔའ་བོ་ཡེ་ཤེས་ཀྱི་གཟི་ལྡན་དྲི༵་མ་མེ༵ད་པ་ལ༵་མི་བརྗེད་
པའི་གཟུ༵ངས་དང་སྤོ༵བས་པའི་གཏེར་དང་རྣམ་པར་འབྱེད་པའི་བློ༵་གྲོས་བཟང་པོ་ཡི༵་དཔ༵ལ་
དུ༵་འབར་བར་འགྱུར་ཏེ། ཇི་སྐད་དུ། རིག་རྩལ་ཆོས་སྐུའི་གཏེར་སྟོན་གྱིས། །ཤེས་
རབ་ཀློང་ནས་གཏེར་དུ་བླང་། ས་རྡོའི་བཅུད་དང་འདི་མི་འདྲ། །ཞེས་པ་བཞིན་ནོ། །
གཉིས་པ་ནི། མཐའ་བཞིའི་སོགས། དེ་ལྟར་ཡི་གེ་དེ་དག་གིས་རང་བཞིན་རང་སེམས་
ཀྱི་རྩལ་འགག་མེད་ཀུན་ཏུ་སྣང་ཡང་ངོ་བོ་གདོད་ནས་སྟོང་པའི་རིག་སྟོང་དབྱེར་མེད་པ་ཡིན་
པའི་ཕྱིར། དེའི་ངང་དུ་བདེན་གཉིས་ཟུང་གཅིག་ཏུ་ཆུད་དེ་མཐ༵འ་བཞི༵འི་་སྤྲོ༵ས་པ༵་
ཐམས་ཅད་ཁེ༵གས་པ༵འི་མཐའ་བྲལ་མཉམ་པ་ཉིད་ལ་ངེ༵ས་ཤེ༵ས་ཀྱི༵་ལ༵མ་ན༵ས་ཡི༵ན་ལུ༵གས་
གཤི༵ས་སུ༵་སོ༵ན་པ༵་ཡི༵་བློ༵་ལ༵ས་འད༵ས་པ༵་འོ༵ད་གས༵ལ་གཉུ༵ག་མ༵འི་དབྱི༵ངས་མཐའ་དབུས་
དང་བྲལ་བ་རང་བཞིན་རྣམ་པར་དག་པའི་འཇ༵མ་དཔ༵ལ་རྫོ༵གས་པ༵་ཆེན་པོ༵འི་ང༵ང་དུ༵་ཞོ༵ག་
ཅེས་པ་སྟེ་དེ་ནི་བདེན་གཉིས་དབྱེར་མེད་ལ་འཇུག་པ་གཟུངས་ཀྱི་སྒོ་མཆོག་གོ །གསུམ་
པ་ནི་མཐའ་བྲལ་སོགས། དེ་ལྟར་མཐ༵འ་བྲ༵ལ་ལྟ༷་བ༵འི་རྒྱ༵ལ་པོ༵་ཡ༵ངས་པ༵འི་ཀློ༵ང་དུ་མཉ༵མ་
པ༵ར་བཞ༵ག་པ༵ས་བདེ༵ན་དོ༵ན་མངོན་སུམ་མཐོ༵ང་བ༵་ལ༵ས་མཐ༵འ་བཞི༵འི་འཛིན་སྟངས་ཅན་
གྱི་བློ༵་ང༵ན་མུ༵ན་པ༵འི་སྣ༵ང་བ༵་ལྟ་བུ་སྤྱིར་མ་རིག་པ་དང་བྱེ་བྲག་གྲུབ་མཐའི་སྒྲོ་འཏགས་
ཀུ༵ན་འབད་རྩོལ་གྱིས་བསལ་བ་ལ་མི་ལྟོས་པར་ང༵ང་གི༵ས་འག༵ག་པ༵འི་འོ༵ད་གས༵ལ་གྱི་
ཉི༵་མ༵འི་རང་འོད་ཇི་ལྟ་ཇི་སྙེད་ཤེས་པའི་ཤེས་རབ་ཀྱི་རྩལ་འགག་མེད་དུ་འཆ༵ར་རོ། །བཞི་
པ་ལ། དྲི་ལན་གཉིས་ངོས་བཟུང་ནས་དཀའ་གནས་བརྩམ་ཚུལ། ཁེངས་པ་བསྐྱུངས་
ནས་གཞུང་འདི་ལ་ཟབ་རྒྱས་ཀྱི་དོན་ཡོད་པ། དེ་ལྟར་དྲིས་པའི་དོན་ལྡན་གྱི་ངག་ལ་ཡི་
རངས་དང་བཅས་ཏེ་དབྱེ་བ། ཟབ་རྒྱས་ཀྱི་བློ་དང་ལྡན་པའི་དོན་དུ་མཛད་པའི་མཛད་
བྱང་སྨྲོས་པ། འདི་ལ་བརྟེན་ནས་ཐེག་པ་མཆོག་གི་ལམ་བཟང་རྙེད་པ་དང་ལྔ་ལས།
དང་པོ་ནི། གཟུར་གནས་སོགས། བློ་གཟུ༵་བོར༵་གན༵ས་པའི་དཔྱོ༵ད་པ༵་ནི་དྲ༵ང་སྲོ༵ང་ཆེན་
པོ་ད༵ང་། གློ་བུར་ཐོ༵ལ་བྱུ༵ང་རྟོ༵ག་པ༵་ནི་ལྡོ༷མ་བུ༷་པ༵། དྲང་སྲོང་དེ༵་ལ་ལྡོམ་བུ་པ་དེ༷༵ས་དྲི༵་
ལེ༵ན་ཚུ༵ལ་གྱི༵ས་ནི༵། དཀ༵འ་གན༵ས་རྒྱ༵ལ་སྲི༵ད་སྣ་བདུན་གྱི་གྲ༷ངས་ལྡ༵ན་འདི་བཤ༵ད་དེ། རྒྱུད་
བླ་མར། གང་ཞིག་རྒྱལ་བའི་བསྟན་པ་འབའ་ཞིག་གིས། །དབང་བྱས་རྣམ་གཡེང་མེད་
ཡིད་ཅན་གྱིས་བཤད། །ཐར་པ་ཐོབ་པའི་ལམ་དང་རྗེས་འབྲེལ་བ། །དེ་ཡང་དྲང་སྲོང་བཀའ་
བཞིན་སྤྱི་བོས་བླངས། །ཞེས་གསུངས་པ་བཞིན་ནོ། །གཉིས་པ་ནི། བློ་ཆུང་སོགས།
རྩོམ་པ་པོས་ཁེངས་པ་བསྐྱུངས་ཏེ་བློ༵་ཆུ༵ང་ཞིང་རྟོ༵ག་གེ༵་བ་བད༵ག་འདྲ༵་བ་ཡི༵ས། ཤི༵ན་ཏུ༵་
རྟོགས་དཀའ་བའི་གནས་དོན་དམ་པའི་རྣམ་བཞག་ཟ༵བ་ཅི༵ང་ཐ་སྙད་ཀུན་རྫོབ་ཀྱི་རྣམ་
བཞག་རྒྱ་ཆེ་ཞིང་བརླི༵ང་བ༵འི་དོ༵ན་འདི་དག བློ༷་གྲོས་ཆེ༵ན་པོ་འཕ༵གས་པ༵འི་ཐུ༵གས་མཛོད་
ན༵ས་ཀྱ༵ང་བླ༵ངས་པ༵་བཞི༵ན་དུ༵་གཞུང་འདི༵་ན༵་བཀོ༵ད་པ་ནི། དཔེར་ན་ལྷ་ཡུལ་དཔག་བསམ་
གྱི་ལྗོན་ཤིང་འཇིག་རྟེན་མི་ཡུལ་དུ་འཁྲུངས་པ་བཞིན་ནོ། །གསུམ་པ་ནི། དེ་སྐད་
སོགས། ཚུལ་དེ༵་སྐ༵ད་གོང་དུ་སྨྲ༵ས་པ༵འི་ལེ༵གས་བཤ༵ད་ཆོ༵ས་ཀྱི༵་གྲུ་ཆ༵ར་བཟང་པོ་འདི་
ཉིད། སྔོན་བྱོན་རྒྱ༵ལ་སྲ༵ས་བྱེ༵་བ༵ས་བསྒྲོ༵ད་པ་གཅིག་པུའི་ལམ་ཡིན་ཅི༵ང་མ་འོངས་པའི་
གདུལ་བྱར་གྱུར་པའི་སྐྱེ་བོ་ཐམས་ཅད་ཀྱིས་དག༵འ་བཞི༵ན་སྤྲོ་བཞིན་གྱི༵ས་ཚིག་མཉ༵ན་
ཅིང་དོན་སེམས་པ༵ས། གནས་སྐབས་དང་མཐར་ཐུག་གི་དོ༵ན་ཆེ༵ན་པོ་ཐོ༵བ་པ༵ར་སེ༵མས་
པ༵་ཡི༵ས། འདི་ལྟར་དྲི༵ས་པ་ལ༵་ཡི༵་ར༵ངས་དང་བཅས་པས་དམ་ཆོས་བདུ༵ད་རྩི༵འི་སྒོ་མོ་
འདིའི་གོ༵་སྐ༵བས་དབྱེ༷་བར་བྱས་སོ། །བཞི་པ་ནི། དེ་ཕྱིར་སོགས། དེ༵་ཕྱི༵ར་དོན་ཆེན་པོ་
ལྡན་པ་དེ༵་བ༵ས་ན་ཇི་སྐད་བཤད་པ་དེ༵་ལྟ༵ར་ཡ༵ང་ད༵ང་ཡ༵ང་དུ། ཟ༵བ་རྒྱ༵ས་ཀྱི་དོ༵ན་བཟང་
པོ་སེ༵མས་པའི་གདུལ་བྱ་དུ༵་མའི་དོ༵ན་དུ༵་ཡ༵ང་། རྙོགས་མའི་བསླད་པ་མེད་པའི་ཡི༵ད་ཀྱི༵་
མེ༵་ལོ༵ང་གསལ་བའི་ངོ༵ས་ལ༵་གསུངས་རབ་དགོངས་འགྲེལ་དང་བཅས་པའི་དོན་ཇི༵་ལྟར་ཤ༷ར་
བ་བཞི༵ན་དུ་རྩེ༵་འཇོ༵འི་ཉམས་ཀྱིས་འདི་ལྟར་གསུངས་པ་ལ་དགྱེས་པར་རོ༵ལ་བ༵ས་དྷཱིཿ
ཡི་མི༵ང་ཅན་གྱི༵ས་ཟབ་གནད་ཐམས་ཅད་ཡི་གེའི་ལམ་དུ་སྤེ༵ལ་ལོ། །ལྔ་པ་ནི། བདེ་གཤེགས་
སོགས། དེ་ཡང་བདེ༵་བར་གཤེ༵གས་པའི་ཆོ༵ས་ཚུ༵ལ་ཟ༵བ་མོ༵་ནི་དཔེར་ན་ན༵མ་མཁ༵འི་མཐ༵འ་
གཞལ་མི་ནུས་པ་བཞིན་རྣ༵མ་པ༵་ཀུ༵ན་ཏུ༵་བརྗོ༷ད་པ༵ར་མི༵་ནུ༵ས་ཀྱ༵ང་ངེ༵ས་ཤེ༵ས་རི༵ན་པོ༵་ཆེ༵་ཡི༵་
སྒྲོ༵ན་མེ༵འི་སྣང་བ་འདི༵ར་བརྟེ༵ན་ན༵ས་ཐོས་བསམ་བསྒོམ་པས་ཞུགས་ན་ཐེ༵ག་པ་མཆོ༵ག་
གི་ལ༵མ་བཟ༵ང་པོ་རྙེ༵ད་ནས་བདེ་བར་གཤེགས་པའི་ཆོས་ཚུལ་ཐམས་ཅད་རིམ་གྱིས་ཤེས་
པར་ནུ༵ས་སོ། །མངྒ་ལཾ། དྷཱིཿཕྱིས་སུ་སྦྱར་བྱང་མཛད་པ་ནི། ངེས་ཤེས་སྒྲོན་མེ་འདི་རང་
ལོ་ཤིན་ཏུ་གཞོན་ཞིང་སློབ་གཉེར་གསར་བུའི་དུས་ཤིག་ན་འཕྲལ་དུ་ཡིད་ལ་གང་ཤར་ཙམ་
སྟན་གཅིག་མར་བྲིས་པ། དེང་སང་བལྟས་ན་ཚིག་རེ་ཟུང་བརྗོད་སྒྲོས་ཉོབ་ཙམ་འདུག་
མོད་དོན་ལ་འགལ་བ་མེད་ཅིང་གོ་རྒྱུ་གནད་ཆེན་ཡང་འདུག་པ་མ་བཅོས་དེ་གར་བཞག་
པ་ཡིན་ནོ་ཞེས་མི་ཕམ་པས་རང་ལོར་བདུན་པ་ལ་སྨྲ༵ས་པ་དགེའོ། །
སྨྲས་པ། རོང་ཀློང་རྣམ་གཉིས་ཟབ་མོའི་ལགས་བཤད་ནོར་བུའི་གཏམས་པའི་གཞལ་
མེད་ཁང་། །སྐྱེས་སྦྱངས་བློ་ཡིས་བལྟ་བར་འདོད་ཚེ་རིན་ཆེན་སྒྲོན་མེ་འདི་བཏེགས་ན། །
ཟབ་རྒྱས་གཏེར་ཆེན་ལོངས་སུ་སྤྱོད་པའི་སྐལ་བཟང་འགྱུར་རོ་གཞན་དག་གིས། །ཕྱོགས་
རེ་འཇལ་ལ་ཡིད་སྨོན་མི་དགོས་སློང་བའི་རེ་བ་ཆད་དོ་ཀྱེ། །ཆེ་བ་དྲུག་གི་ཁྱད་ཆོས་དང་ལྡན་
སྔ་འགྱུར་བསྟན་པའི་རྒྱལ་མཚན་དེ། །སྨྲ་བའི་སེངྒེའི་ལུང་དང་རིགས་པའི་ལྷ་རྫས་མཆོག་
དང་རྒྱན་ཕྲེང་གིས། །མཛེས་པར་སྤུད་དེ་གངས་ཅན་གྲུབ་མཐའི་ལྷ་ལམ་ཡངས་པོར་བསྒྲེངས་
པ་ནི། བློ་གསལ་སྣང་བའི་སྒྲོན་མེ་བཏེགས་འདིས་དངོས་བཟང་དྲི་མེད་འཇལ་ལོ་ཨང་། །
གཞུང་བཟང་འདི་ཡིས་སྒྲོན་མེའི་སྣང་བ་གང་དེར་བསྟེན་ནས་དཔྱད་པ་ཡིས། །ལེགས་
བཤད་གང་གི་རིགས་པ་རྣོན་པོ་རལ་གྲི་ལྟ་བུས་ཤུབ་འདོན་དུ། །རྣམ་པར་འགྲེལ་འདིས་
གང་གི་ཡུ་བར་བློ་གསལ་གཞོན་ནུས་འཛིན་ནུས་པས། །ཟླ་དང་བྲལ་བའི་གསང་
ཆེན་ཟབ་མོའི་དོགས་པ་གཅོད་ལ་སོམ་ཉི་བྲལ། །རྒྱལ་བསྟན་སྙིང་པོའི་རྒྱན་གྱུར་རོང་
ཀློང་གཉིས། །བསྟན་པ་རིགས་པས་གསལ་མཛད་ཨ་ཛི་ཏ། །ཟླ་མེད་མཁས་པའི་
དབང་པོ་རྣམ་གསུམ་གྱི། །རང་ལུགས་ཐོས་བསམ་བསྒོམ་པས་འཛིན་གྱུར་ཅིག །རྒོལ་
ངན་གླང་པོ་སྟོང་གི་ཁེངས་པ་ཡང་། །དྲན་བསམ་མེད་པར་ཟིལ་གྱིས་གནོན་གྱུར་པ། །སྨྲ་
བའི་སེངྒེ་རིགས་པའི་གད་རྒྱང་ཅན། །མི་ཕམ་ཕྱོགས་ལས་རྣམ་པར་རྒྱལ་གྱུར་ཅིག །རྟོག་
གེའི་ཡང་མཐའ་ཚིག་སྐམ་ཁ་ཁྱེར་གྱིས། །འདི་ལྟར་བགྱིས་ལ་ཉེས་གང་སྙིང་ནས་
འཆགས། །རབ་དཀར་སྟོན་ཟླ་གསར་བའི་བསོན་ནམས་ཀྱིས། །སངས་རྒྱས་བསྟན་པ་
དར་ཞིང་རྒྱས་པ་དང་། །བསྟན་འཛིན་སྐྱེས་བུའི་ཞབས་པད་བརྟན་གྱུར་ཅིག །རང་དང་
འབྲེལ་བ་ཐོགས་པའི་སེམས་ཅན་ཀུན། །ཕན་བདེའི་དཔལ་གྱུར་བསྟན་ལ་རབ་ཞུགས་
ནས། །ཞིང་མཆོག་དག་པར་རྫུས་སྐྱེས་ལུས་ཐོབ་སྟེ། །མཐར་ཐུག་རྫོགས་པའི་སངས་
རྒྱས་ཐོབ་པར་ཤོག །ཅེས་པ་འདི་ཡང་གཞུང་འདི་ལ་སྔོན་དུས་སུ་དད་འདུན་རང་ཚོད་དང་མཐུན་པར་ཡོད་
པས་ཅུང་ཟད་འདྲེས་པར་བྱས་པ་དེ་སྐབས། རྣམ་ཀུན་ཐུགས་བརྩིས་སྐྱོང་བ་ཞེ་ཆེན་ཀོང་སྤྲུལ་རིན་པོ་ཆེའི་རིགས་
ཀྱི་ཁྱབ་བདག་བཀའ་དྲིན་གསུམ་ལྡན། ༧ འགྱུར་མེད་པདྨ་རྣམ་རྒྱལ་མདུན་ནས་མཆན་བུ་བྲི་བའི་གནང་བ་ཞུས་ནས་
ཐོབ་པ་བཞིན་དུ་ས་བཅད་ཞིག་ཕོ་ཚོད་དུ་བྱས་པ། ཕྱིས་སུ་མཁས་བཙུན་བཟང་པོའི་རྣམ་ཐར་གྱི་ཡང་རྩེར་སོན་པ།
༧ འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་མདུན་དུ་གཟིགས་རྟོགས་ཕུལ་ཚེ་ས་བཅད་འདིའི་གཞི་བྱས་ནས་
འགྲེལ་པ་ཞིག་ཕྲིས་ཞེས་ལྷ་གོས་དྲི་མེད་དཀར་པོ་དང་དངུལ་གྱི་དོང་ཙེ་ཤིས་པའི་གྲངས་ལྡན་དང་ཐབས་ཤེས་ཀྱི་
རྟེན་ཁྱད་པར་ཅན་རྡོར་དྲིལ། བྲི་གཞིའི་ཤོག་བུ་དང་བཅས་ཏེ་བཀའ་ལུང་སྤྱི་བོར་ཕེབས་པ་བཞིན་དུ། དེ་དག་
གི་ཞབས་རྡུལ་སྤྱི་བོས་ལེན་པའི་སྤྱི་རྟོལ་འདི་ལྟར་བགྱིད་པ་པོ་ནི་གྲུབ་དབང་འགྱུར་མེད་མཐའ་ཡས་དང་མཁས་དབང་
ཚུལ་ཁྲིམས་རྒྱ་མཚོ་གཉིས་ཀྱི་དབོན་མིང་ཤཱཀྱའི་དགེ་སློང་འཇམ་དཔལ་རྡོ་རྗེས་སྦྱར་བའི་ཡི་གེ་པ་ནི་ཁྲི་དཔོན་མཁན་
པོ་བློ་གྲོས་རབ་གསལ་གྱིས་བགྱིས་པའོ།། །། དགེའོ།